ΓΡΑΠΤΗ ΕΡΩΤΗΣΗ E-3571/00

υποβολή: Gorka Knrr Borrs (Verts/ALE) προς την Επιτροπή

(17 Νοεμβρίου 2000)

Θέμα: Ενισχύσεις σε αλιείς που έχουν μείνει άνεργοι λόγω διακοπής των αλιευτικών δραστηριοτήτων για βιολογικούς λόγους

Το άρθρο 16 του Κανονισμού 2792/1999(1), ο οποίος καθορίζει τις λεπτομέρειες κανόνων και ρυθμίσεων σχετικά με την κοινοτική διαρθρωτική βοήθεια στον τομέα της αλιείας δυνάμει του ΧΜΠΑ για την περίοδο 2000-2006, προβλέπει τόσο τη χορήγηση άμεσων οικονομικών ενισχύσεων στους αλιείς που μένουν άνεργοι λόγω διακοπής των αλιευτικών δραστηριοτήτων για βιολογικούς λόγους όσο και τη χορήγηση ενισχύσεων στους ιδιοκτήτες σκαφών.

Η Συμφωνία της Κυβέρνησης της Αυτόνομης Διοικητικής Περιφέρειας της Καταλωνίας της 31ης Αυγούστου 2000, η οποία περιέχει το σχέδιο προγράμματος διαρθρωτικών ενισχύσεων στον αλιευτικό τομέα δυνάμει του ΧΜΠΑ για την περίοδο 2000-2006, πραγματεύεται μόνο τις ενισχύσεις για τους ιδιοκτήτες σκαφών. Ωστόσο, οι κυρίως πληττόμενοι από το μέτρο αυτό είναι οι αλιείς και οι εργαζόμενοι του τομέα της αλιείας. Το γεγονός ότι οι μόνιμες συμβάσεις τους μπορούν να λήξουν σημαίνει ότι τα επιδόματα ανεργίας που εισπράττουν κατά την περίοδο διακοπής των αλιευτικών δραστηριοτήτων για βιολογικούς λόγους μειώνονται, στον τρίτο χρόνο, στο 60 % του κατώτατου ορίου των εισφορών κοινωνικής ασφάλισης, ότι αν η περίοδος μη απασχόλησής τους είναι μικρότερη των 4 μηνών χάνουν το δικαίωμα της είσπραξης επιδόματος ανεργίας στις επόμενες περιόδους αναστολής των αλιευτικών δραστηριοτήτων, και ότι οι αλιείς οι οποίοι δεν έχουν θεμελιώσει δικαίωμα είσπραξης επιδόματος ανεργίας και εισπράττουν ένα βοήθημα κατά την περίοδο που είναι άνεργοι, είναι πιθανόν να νοσήσουν και να μην έχουν δικαίωμα σε παροχές λόγω προσωρινής αναπηρίας.

Με τον Κανονισμό του Συμβουλίου, οι αλιείς ή οι ναυτικοί έχουν τη δυνατότητα να λάβουν αυτές τις άμεσες οικονομικές ενισχύσεις τις οποίες χρειάζονται και οι οποίες αντιστοιχούν στον κατοχυρωμένο μισθό που ισοδυναμεί με τις σταθερές βάσεις των εισφορών.

Ποια είναι η γνώμη της Επιτροπής για τη Συμφωνία της Κυβέρνησης της Αυτόνομης Διοικητικής Περιφέρειας της Καταλωνίας της 31ης Αυγούστου 2000, η οποία θεωρεί ότι μόνον οι ιδιοκτήτες σκαφών δικαιούνται να λάβουν ενισχύσεις, ξεχνώντας τις ανάγκες των αλιέων που πλήττονται από τη διακοπή των αλιευτικών δραστηριοτήτων για βιολογικούς λόγους;

Διαθέτει η Επιτροπή μηχανισμούς που θα επιτρέψουν να προβλεφθεί ότι,ποχρεωτικά, μέρος των προβλεπομένων στον Κανονισμό 2792/1999 του Συμβουλίου Ενισχύσεων προορίζονται για τη χορήγηση άμεσης οικονομικής βοήθειας στους αλιείς που πλήττονται από τη διακοπή των αλιευτικών δραστηριοτήτων για βιολογικούς λόγους, δυνάμει των προγραμμάτων διαρθρωτικών ενισχύσεων των περιοχών του Στόχου 2; Σε αντίθετη περίπτωση, δεν θεωρεί η Επιτροπή σκόπιμο να εκπονήσει κάποιο είδος διαρθρωτικού μέτρου ώστε να επανορθώσει την έλλειψη αυτή;

(1) ΕΕ L 337 της 30.12.1999, σελ. 10.

Απάντηση του κ. Fischler εξ ονόματος της Επιτροπής

(11 Δεκεμβρίου 2000)

Στις 7 Αυγούστου 2000, οι ισπανικές αρχές κοινοποίησαν στην Επιτροπή το σχέδιο του καθεστώτος κρατικών ενισχύσεων της Καταλωνίας, στο οποίο καθορίζονται οι λεπτομέρειες των παρεμβάσεων διαρθρωτικής σκοπιμότητας οι οποίες συγχρηματοδοτούνται από το Χρηματοδοτικό Μέσο Προσανατολισμού της Αλιείας (ΧΜΠΑ) στον αλιευτικό τομέα.

Το σχέδιο αυτό, που τώρα ευρίσκεται σε στάδιο εξέτασης από την Επιτροπή, δεν προβλέπει ως προς τα πληρώματα αδρανούντων προσωρινώς για βιολογικές αιτίες αλιευτικών σκαφών τη δυνατότητα να λάβουν επιδόματα βάσει του άρθρου 16 του κανονισμού (ΕΚ) αριθ. 2792/1999 του Συμβουλίου της 17ης Δεκεμβρίου 1999 για καθορισμό των λεπτομερών κανόνων και ρυθμίσεων σχετικά με την κοινοτική διαρθρωτική βοήθεια στον τομέα της αλιείας.

Η Επιτροπή έχει επίγνωση του κοινωνικού προβλήματος το οποίο ανακινεί το Αξιότιμο Μέλος του Κοινοβουλίου. Πάντως, στον επίμαχο τομέα, εναπόκειται στα κράτη μέλη να προσφύγουν ή μη στις δυνατότητες που προσφέρονται από τις κοινοτικές κανονιστικές ρυθμίσεις.